Сүттүбулак гранит-диорит кени
Сүттүбулак гранит-диорит кени  Талас облусунун Талас районунда, Талас шаарынан 33  км чыгыш тарапта, Сүттүбулак суусунун төмөн агымында жайгашкан. Кен аймагын кембрий, ордовик мезгилинде жиреп чыккан интрузия комплекси түзөт. Пайдалуу тоо тек гранит-диориттен турат. Алар орто, көбүнчө ири кристаллдуу, порфилдүү; өңү боз, бозомтук кызгылт, арасында текши таралган каралжын роговой обманка менен биотиттин ири кристаллдары кездешет. Таш жакшы сайкалданып, жылмаланган беттин өңү чыгып, кооз көрүнөт. 3 м3ге чейинки көлөмдөгү блокторду алууга болот. Имараттын дубалдарын кооздоп каттоого жарактуу. Болжол запасы 5 млн м3ге чейин.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары